[Foto’s] Mercedes-Benz se eerste bakkie maak sy buigingDie Mercedes-Benz X-klas (Foto: Mercedes-Benz) Die motorvervaardiger Mercedes-Benz het Dinsdagaand sy eerste bakkie – die X-klas – in Kaapstad bekend gestel, en dié voertuig is onmiskenbaar getrou aan sy handelsmerk. Dié bakkie sal in 2018 in die kopersmark beskikbaar gestel word. Mercedes het tydens die bekendstelling gesê die X-klas is gemik op die “individu wat bewus is van modegiere” en dit wil kombineer met die luukse en betroubare handelsmerk van die vervaardiger. Die gewilde motorreus het gesê die X-klas sal die eerste bakkie van ŉ premierhandelsmerk wees om te voldoen aan behoeftes en persepsies wat wêreldwyd besig is om te verander rondom bakkies. ŉ Bakkie is deesdae ŉ leefstylvoertuig en nie meer net ŉ werkperd nie. Dié reeksleier sal toegerus wees met Mercedes-Benz se beproefde V6-dieselenjin gepaard met 4MATIC-vierwielaandrywing. Laestrek en twee ewenaarslotte sal ook standaardtoerusting wees. Die Mercedes-Benz X-klas (Foto: Mercedes-Benz) Drie verskillende modelle, die X-Klas Pure, X-Klas Progressive en X-Klas Power, gaan bekend gestel word. Dié drie verskillende modelle wat beskikbaar gestel gaan word, kom onder meer met ’n vier- of ses-silinder-enjin, vier- of tweewielaandrywing en ŉ ses-spoed-handratkas of sewe-spoed- outomatiese ratkas. Sowat ses verskillende soorte binneruim-afwerkings is beskikbaar. Die 1,1 ton-loonvrag en 3,5 ton-sleepkapasiteit gaan van die X-klas ŉ gedugte teenstander maak. Die X-klas word vervaardig in ŉ produksiesamewerkingsooreenkoms tussen die Renault-Nissan-alliansie en Daimler AG. Sleutelmarkte vir die X-klas is Europa, Latyns-Amerika, Suid-Afrika en Australië.